钦定古今图书集成/明伦汇编/氏族典/第130卷 > 《庐陵吟溪陈氏族谱序》何乔新
## 钦定古今图书集成/明伦汇编/氏族典/第130卷 > 《庐陵吟溪陈氏族谱序》何乔新

予友秋官郎中庐陵陈君时庄出其所修《家谱》，属予
序。按《谱》，陈本舜后，其先胡公满以神明之胄国于陈，
为楚所灭，其子孙遂以国氏。宋初有讳松贞者，为庐
陵教授，因家城北之吟溪，而庐陵有陈，实始于兹。传
数世，至讳世荣者，登进士第，卒官宣教郎。子元伯，尚
宋宗室女。其云仍日蕃，其衣冠日盛，而陈遂为庐陵
望族。国初有讳灌者，佐太祖高皇帝定天下，累官宣
城太守，宏谟骏烈，国史纪焉。宣城尝病其家谱散轶，
欲修辑之，未就而殁。宣德癸丑，其子致广始考其可
征者，仿眉山苏氏谱例，为《流庆图》，而先世之遗文轶
事附焉。迨今三十馀年，其族舄奕繁衍，不胜纪时庄，
致广从孙也，复取旧谱而增修之，自七世以上，则仍
其旧，不敢辄有损益。八世以下，则详考而具录焉。名
卿伟人之诗文为陈氏作者，各以类附录于后，总题
之曰《庐陵陈氏续修族谱》。夫族谱之作，明吾之所自
出也，故君子慎之。果吾所自出欤？虽贱且恶焉，不敢
遗也。遗之则黜其祖，是不孝也。非吾所自出欤？虽贵
且贤焉，不敢冒也。冒“之则罔其祖，亦不孝也。然杜正
伦世出本微，而求合于城南诸杜，则罔其祖矣。近世
吴兴秦氏，耻桧之奸，而讳称其子孙，则黜其祖矣。”呜
呼！古之谱其族也，明之，后之谱其族也乱之。苟谱之
而以乱之也，曷若不谱之为愈哉！今观陈氏之《谱》，断
自其所可知，而其不可考者缺焉，斤斤焉尊祖睦族
之意，是固孝子之用心也。时庄以明经登第，其为司
法，勤慎而文寖寖乎跻华登峻，以亢其宗，以昭其祖，
以光启其后，盖有日矣。昔唐宰相《世系表》“以贵传”，庐
陵《欧阳氏族谱》“以贤传。”斯谱也，安知不以时庄之贵
且贤而盛传欤？

多世臣云，以故宗法得提衡其间，与治法相左右而
不废。太史公之为史也，人为之传，而其有爵而不替
者，特名之曰“世家”，夫亦命氏之遗指哉？若江左之有
贵姓也，则自王、谢始也。顾、陆、朱、张，肩之也。江左入而
为隋，王、谢之贵小屈，而崔、卢、李、郑之贵兴，魏孝文为
之嘘而借之。及其末也，虽唐文皇以天子之尊，求胜
之而不可得，然其人皆以姓贵者也，非能贵姓者也。
五季之中原，日寻于干戈，至靖康而悉以委寇，衣冠
之士，脱锋刃而窜匿于吴、越、闽、广之间，抱其遗编以
诲其子弟，出而当太平之用。故天下之所称“贵姓”者，
渐不在北而在南。荐辟科举之政行，天子所与共天
下者，皆彬彬诸书生诵法孔子之辈，士或旦白屋而
夕朱户，其子弟习其遗编以继显。故其姓之所以贵，
渐不在纨裤，而在《诗》《书》。此其人能贵姓者也，非以姓
贵者也。今东南名诗书族毋如闽，而闽之族毋如陈，
余皆与其儁善。今年大中丞公某抚关中，出其书一
编示余曰：“是谱也，伯兄太仆芹之属草，而某为润色
者也。是家大人中宪公之志也。”读之，则其先光州之
固始人，从王潮入闽，而家福清之南阳村，三传而讳
泰者，徙长乐之江田，十四传而文海公复徙古田县，
又八传而为中顺公某，中宪公某，又一传而为今中
丞公及其伯兄中丞某，再传而为县令儁长祚。此其
最章章盛者也。其留江田而显者，曰给事某，曰提学
洙，自江田而徙闽之青铺；显者，曰太仆联芳，自古田
而徙闽之南台；显者，曰兵部时霖。凡闽之为陈四，而
皆出固始，又皆其人能自贵姓者也。君子以是知《诗》
《书》之泽远矣哉！且陈之先出虞舜氏，世世称侯邦焉，
以宾于夏、殷、周。而其嗣世至篡梁之祚，用衣冠，倾中
原，而中丞公谓之远而不足征，独断自公泰始。推是
指也，以别嫌而统同，敦始而修睦，志其所以为陈者
耳。凡不佞之所称述者，皆非中丞指也。虽然，为陈后
者，能绍明其《诗》《书》，务以人贵其姓，而毋藉姓贵，虽繇
此百世可也。